Fant 23 kaniner: – Sultne, tørste og veldig slitne
Malin brukte fem-seks timer på å fange kaninene, etter at en kompis fant dem «dumpet» ved en skogsvei.  – Vi satt rundt frokostbordet da en kompis ringte og sa han hadde funnet i hvert fall ti kaniner.  Det forteller 25-år gamle Malin til VG.  Hun sier hun og samboeren dro ut med hundebur for å hjelpe kompisen med å forsøke å fange kaninene. Kompisen hadde funnet dem på en avsidesliggende skogsvei ved Bergesjøen utenfor Elverum.  Der hadde 10–12 kaniner gjemt seg under en båt, noen hoppet rundt, mens andre hadde gravd seg ned i snøen.  – Jeg krabbet under båten og ga én og én kanin ut til de utenfor, forteller Malin. Hun sier de brukte fire-fem timer på å samle sammen alle kaninene. Først fant de 17 kaniner, men satte opp et viltkamera på området. Her så de senere at to til hoppet rundt.  – Da reiste vi ut igjen, og fant seks kaniner til, forteller Malin.  Østlendingen omtalte kaninfunnet først.  – Veldig slitne De spurte på Facebook om noen savnet kaninene. Da tok nabo Sonja Dølbakken kontakt, og spurte hvor de skulle oppbevare dem:  – Jeg sa jeg hadde en gammel garasje i huset, hvor jeg tidligere har hatt høner – der kan kaninene kan være.  Dølbakken kastet seg rundt og fikk gjort i stand høy, varmelamper, mat og drikke til kaninene.  – De var litt preget av at de hadde vært ute. De var sultne og tørste og veldig slitne. Men de kom seg godt i løpet av et døgn, forteller hun.  Hendene fulle Politiet i innlandet har opprettet sak på forholdet. Også Mattilsynet og Dyrebeskyttelsen ble koblet inn i saken.  – Vi tenkte at dette har vi ikke kapasitet til å håndtere, men vi må bare, forteller Marit Emilie Buseth.  Hun er én av fire på Team Smådyr hos Dyrebeskyttelsen Norge Oslo og Akershus, som har organisert og koordinert ivaretagelsen av kaninene.  Siden søndag har de hatt hendene fulle med organiseringen. Kaninene har vært hos veterinær for kastrering og helsesjekk, og blitt hentet av ulike fosterhjem.  Med unntak av én kanin, Elisa, så sto det – etter forholdene – bra til med dem.  – Alle bærer jo preg av å være burkaniner, som ikke har hatt så mye plass til å bevege seg. De er stive og humper ikke rundt som vanlige kaniner.  Buseth, som også har skrevet «Den store kaninboken» om kaninhold, understreker at kaniner trenger plass til å løpe rundt.  – Nå skal kaninene få gode boforhold, og aldri mer bo i bur, sier hun.  – De har allerede fått litt glimt i øyet, de kommer til å bli glade.  Etter at dyrebeskyttelsen delte et innlegg om kaninene på Facebook, har de fått mange henvendelser fra folk som ønsker å hjelpe:  – Jeg tror vi er oppe i 600, det er helt vanvittig.  Hun sier alle kaninene nå har fått et fosterhjem, men at de ikke har klart å svare på alle henvendelsene enda. Det gjenstår også å finne permanente adoptivhjem til kaninene.  – Kaninene er fremdeles på midlertidige steder, men nå er alle i trygghet. Det er viktig for oss at de kommer til noen som kan ta vare på dem.  Buseth sier også at kaninene alltid blir plassert hos noen som allerede har kanin, eller i par.  – Ingen kaniner skal være alene. 
Forbipasserende fant 23 kaniner dumpet ved en skogsvei ved Bergsjøen utenfor Elverum Malin og samboeren hjalp til å samle inn kaninene, og nabo Sonja Dølbakken tok seg av dem i en garasje Dyrebeskyttelsen Norge Oslo og Akershus koordinerte ivaretagelsen av kaninene, som nå er trygt plassert i fosterhjem De har fått over 600 henvendelser fra hjem som ønsker å ta vare på kaninene